กลต.แก้คอร์รัปชัน
ยกกรณี‘ไร่ส้ม’-ขอความร่วมมือทุกหน่วยงานตลาดทุนระวังการทำธุรกรรม
3 พ.ย. 2555

ยกกรณี‘ไร่ส้ม’-ขอความร่วมมือทุกหน่วยงานตลาดทุนระวังการทำธุรกรรม
ก.ล.ต.ร่อนหนังสือโบรกเกอร์ บจ.และที่ปรึกษาการเงิน ผนึกกำลังต้านคอร์รัปชัน ยกกรณี “สรยุทธ-ไร่ส้ม” ฉุดหุ้น BEC ร่วง
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ออกหนังสือเวียนถึงบริษัทจดทะเบียน (บจ.) บริษัทที่ปรึกษาการเงิน และสมาคมที่เกี่ยวเนื่องในตลาดทุนทุกแห่ง ขอความร่วมมือองค์กรผนึกกำลังแก้ไขปัญหาทุจริตคอร์รัปชันในประเทศไทย โดยขอความร่วมมือให้พิจารณาอย่างรอบคอบและใช้ความระมัดระวังในการทำธุรกิจกับบุคคลที่มีพฤติกรรมเข้าข่ายทุจริตคอร์รัปชัน
พร้อมทั้งยกตัวอย่างกรณีนายสรยุทธ สุทัศนะจินดา และบริษัท ไร่ส้ม ที่คณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิด ฐานสนับสนุนพนักงานกระทำความผิด ตามมาตรา 6 มาตรา 8 และมาตรา 11 แห่ง พ.ร.บ.บัญญัติว่าด้วยความผิดของพนักงานในองค์กรหรือหน่วยงานของรัฐ พ.ศ. 2502 ประกอบประมวลกฎหมายอาญามาตรา 86




 
นายวรพล โสคติยานุรักษ์ เลขาธิการ ก.ล.ต. กล่าวว่า ก.ล.ต.ได้ออกหนังสือเวียนแจ้งไปยังหน่วยงานที่ ก.ล.ต.กำกับดูแลเพื่อขอความร่วมมือ ไม่ได้เป็นการสั่งการที่เน้นบริษัทใดหรือบุคคลใด แต่ต้องการสร้างความตระหนักให้ช่วยคิดช่วยทำป้องกันการทุจริต
นอกจากนี้ ก.ล.ต.ไม่ได้สั่งการอะไรเป็นพิเศษกับบริษัท บีอีซี เวิลด์ (BEC) ซึ่งเป็นผู้บริหารช่อง 3 ที่มีนายสรยุทธดำเนินรายการ โดยให้ทุกคนที่เกี่ยวข้องพิจารณาตามดุลพินิจตามความเหมาะสมและความเชื่อแต่ละองค์กร
ด้านราคาหุ้น BEC ดิ่งลงทันที หลัง ก.ล.ต.ส่งหนังสือเวียน ราคาหุ้นลงไปต่ำสุด 58.75 บาท ก่อนจะปิดที่ 59.25 บาท ลดลง 2.75 บาท หรือ 2.75%
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง และอดีตนายกสมาคม บลจ. กล่าวว่า หนังสือขอความร่วมมือที่ ก.ล.ต.ออกมา ถือเป็นก้าวที่กล้าหาญและเป็นการแสดงออกของหน่วยงาน ก.ล.ต. สมกับการเป็นผู้นำและผู้กำกับดูแลองค์กรธุรกิจในตลาดทุน
นางวรวรรณ กล่าวว่า การต่อต้านการทุจริตคอร์รัปชันเป็นเรื่องยากที่ต้องใช้เวลานานและอาศัยความร่วมมือจากทุกภาคส่วนของสังคมจึงจะบรรลุผล เช่น ในฮ่องกง สิงคโปร์ ก็มีการรณรงค์และต่อต้านการคอร์รัปชันมา 20-30 ปีแล้ว
“วันนี้ต่างประเทศมีการพัฒนาเรื่องนี้ไปมาก แต่เราเพิ่งจะเริ่ม แต่ก็ถือว่าประเทศไทยได้มีก้าวแรกแล้ว ซึ่งตนภูมิใจที่ ก.ล.ต.ของประเทศไทยมีจุดยืนเช่นนี้ ตนและหน่วยงานที่อยู่ในการดูแลพร้อมให้ความร่วมมือและสนับสนุนการดำเนินการดังกล่าว โดยจะระมัดระวังการทำธุรกิจกับบริษัทและบุคคลที่มีความเกี่ยวพันเกี่ยวข้องกับการทุจริตคอร์รัปชัน” นางวรวรรณ กล่าว
นักวิเคราะห์หลักทรัพย์ บริษัทหลักทรัพย์ (บล.) กรุงศรีอยุธยา กล่าวถึงกรณีนี้ว่า จะส่งผลกระทบระยะสั้นต่อราคาหุ้นของ BEC เนื่องจากรายการที่นายสรยุทธดูแลมีทั้งหมด 3 รายการ และมีอัตราค่าโฆษณารายการทั้งหมดคิดเป็น 20% ของรายได้รวมทั้งหมดของ BEC ซึ่งหาก BEC จะปรับรายการของนายสรยุทธออก หรือปรับเปลี่ยนพิธีกรย่อมส่งผลกระทบต่อเรตติ้งและรายได้อย่างแน่นอน รวมถึงอาจทำให้อัตราค่าโฆษณาปรับลดลงด้วย
ทั้งนี้ ต้องขึ้นอยู่กับว่า BEC จะปรับรายการของนายสรยุทธออกหรือไม่ หรือจะมีแนวทางในการแก้ไขปัญหา หรือปรับเปลี่ยนอย่างไร เพราะการส่งหนังสือแจ้งของ ก.ล.ต.ในครั้งนี้ถือเป็นเรื่องสำคัญมากที่ปกติ บจ. บล. และสมาคมที่เกี่ยวข้องต้องปฏิบัติตาม แม้ว่าการส่งหนังสือครั้งนี้จะเป็นเพียงการขอความร่วมมือไม่ได้สั่งห้ามก็ตาม
อย่างไรก็ตาม มองว่ากรณีนี้ตราบใดที่ยังไม่มีการปรับรายการของนายสรยุทธออก จะไม่กระทบกับราคาหุ้นในระยะยาว ซึ่งบริษัทยังประเมินแนวโน้มกำไรไตรมาส 4 ของ BEC ไว้โตต่อเนื่องจากไตรมาส 3 เช่นเดิม และให้ราคาเหมาะสมในปีนี้ที่ 58 บาท ทั้งนี้แนะนำขาย เนื่องจากราคาในปัจจุบันเต็มมูลค่าแล้ว